Gedagte vir die dag: Leef met die einde in sigFoto: pixabay.com “Broers, ek verbeel my nie dat ek dit alles al het nie. Maar een ding doen ek: ek maak my los van wat agter is en strek my uit na wat voor is. Ek span my in om by die wenstreep te kom, sodat ek die hemelse prys kan behaal waartoe God my geroep het in Christus Jesus.” (Filippense 3:13 AFR83) Leef so ewigheidsgefokus dat wat jy vandag doen, saak maak. As ons kyk na elkeen van die groot geloofshelde opgeteken in Hebreërs 11, het elkeen van hulle een ding gemeen. Nie een van hulle het geloof in die einde van hulle storie verloor nie. Ongeag of die tydsberekening reg was, ongeag of dit ’n leeftyd sou neem, hulle het onwrikbaar vas in die geloof gestaan en vasgehou aan God se beloftes vir hulle. Soms voel dit moeilik, of by tye sommer net onmoontlik. Dan wil ons moed opgee, want waarom het dit nie al gebeur nie of waarom is dinge altyd so gekompliseerd. Ongeag hoe dit dalk lyk, as God dit belowe het, sal Hy dit doen. Jy het dalk al moed opgegee, maar God sal jou nooit verlaat nie. Jy kan dalk skuldig voel omdat jy so kleingelowig is of was. Jy het moontlik al ’n hele string foute gemaak uit ongeduld en frustrasie omdat dit net lyk of dit wat jy eens geglo het God vir jou bestem het, nog nie tot vervulling gekom het nie. Maar diep in jou hart het jy steeds daardie begeerte. Steeds daardie hunkering. Die rede daarvoor is dat God dit in jou hart geplaas het. Dit is Sy plan vir jou en Hy wil dit steeds saam met jou doen. Hy het jou lief met ’n onvoorwaardelike en ewige liefde. Moenie skaam wees oor al die kere wat jy misluk het of foute begaan het uit ongeloof nie. Gee dit net vir Hom. God is goed en getrou en sal jou hart heelmaak. Hy sal die pad saam met jou stap. Dit wat Hy vir jou uitgesit het, sal Hy nooit weer terugneem nie. Vergeet van wat agter jou lê, maak jouself daarvan los en begin vandag nuut. Jou toekoms is een besluit ver. Onmoontlik? Glad nie, want niks is by God onmoontlik nie! Geskryf deur Alta Strauss Facebook | Instagram | [email protected]